**РЕЦЕНЗИЯ**

от доц. д-р Виолета Коцева

катедра „Етнология“, Исторически факултет, СУ „Св. Климент Охридски“

за провеждане на процедура за присъждане на образователната и научна степен „Доктор” по професионално направление 3.1. „Социология, антропология и науки за културата“ за нуждите на катедра „Етнология“ при Исторически факултет на СУ „Св. Кл. Охридски“

за дисертационен труд на тема: ***„Индианските“ организации в Европа (етнографско изследване върху групи за културно-исторически възстановки)*** с автор **Любомир Георгиев Кюмюрджиев** и с научни ръководители **проф. днк Веселин Тепавичаров** и **доц. д-р Илия Илиев**

Групите за възстановки на историческо минало, културни практики и обичаи все по-често привличат погледа на изследователи от сферата на хуманитаристиката. Причината за този засилен интерес може да бъде потърсена в опита да се възстанови едно по-славно, романтично, героично минало, като посредством възстановката се търси изграждането или засилването на специфични акценти в новите идентичности. Процес, особено интензивно развиващ се като своеобразна реакция на глобализацията и нарастващия страх от загуба на етническа/ културна/ национална идентичност. Доказателство за това са редица научни публикации и изследователски проекти, които поставят в центъра на своите анализи именно опитите за възстановяване на миналото.

Представената за обсъждане дисертационна теза се вписва в този процес, като си поставя за цел изследване на подобна група за възстановки. Това, което я прави особено актуална обаче, е обстоятелството, че тя не цели изследване на групи за възстановка на собственото минало, а на такова, което няма общо с традициите и историята на местното население. Тя представлява етноложки и антропологичен анализ на групи за възстановка на миналото на северноамериканските индианци. Изследването поставя проблема на широка сравнителна основа, съпоставяйки възстановките и групите, които ги осъществяват в различни европейски държави.

Докторант Любомир Георгиев Кюмюрджиев има придобита магистърска степен в специалност „Българска филология“ на Факултета по славянски филологии към СУ „Св. Кл. Охридски“. Богатата му автобиография показва значителен опит, както в преподавателската дейност в средното училище, така и по отношение на изследване и познаване на чуждите култури. Работата му в едни от най-доминиращите в световен мащаб медии с ориентация към представяне на различни културни, исторически и етнически образци, безспорно допринася за цялостната визия на представения текст. Личният интерес на докторанта, зароден още в детско-юношеските години, дава плътност и качество на дисертацията.

Любомир Кюмюрджиев е редовен докторант към катедра „Етнология“ на Историческия факултет на СУ „Св. Климент Охридски“ в периода 2020-2023 г., като към момента е отчислен с право на защита. Докторант Кюмюрджиев предава своята работа в законово установените срокове, като са спазени всички изисквания. Автобиографията му посочва участие в редица проекти, които имат за цел изследване на изолирани и маргинализирани общности. Последното му помага да усвои етнографската методика на работа, видно от целия текст на дисертацията.

Предложената за защита дисертация се състои от увод, четири глави, заключение и библиографска справка, всичко 224 страници.

В увода докторантът ясно очертава обхвата на своето проучване, като са посочени обектът и предметът на изследване, целите и задачите на работата. В широк план обектът на изследване се фокусира върху групите за възстановки на историческо и културно минало с фокус това на северноамериканските индианци (с. 6), а обект на изследване е *възникването, развитието и днешното състояние на индианските групи в Европа* (с. 7). Докторантът обособява няколко основни точки, около които оформя изследването си: причините за възникване на интереса към коренното американско население, етапите на развитие на този процес, мотивация за участие, организация на групите и перспективи за бъдещо развитие. В уводната част докторант Кюмюрджиев много коректно обосновава избора си на основен термин, а именно индиански, индианец, като го аргументира както с обстоятелството, че в българска среда той вече е достатъчно навлязъл и популярен, така и с факта, че българският език е единственият, в който се прави разлика между индианец (коренен жител на Северна Америка) и индиец (жител на Индия). По този начин терминът се изчиства от известните негативни конотации, които се срещат в някои западноевропейски езици и употреби. Много ясно и обозримо като резултат в рамките на една дисертационна теза е очертана и целта на изследването, а именно – *главните закономерности, свързани с възникването и развитието на изследваните „индиански“ организации* (с. 8).

Работата е основана на аналитична и емпирична методика. Особено внимание заслужава етнографското проучване, което показва изключително широко наблюдение над индианистките общности в Европа, като включва такова в страните България, Унгария, Словакия, Чехия, Полша, Литва, Латвия, Германия, Великобритания и др. Те са осъществени в широк времеви параметър, който включва не само времето на конкретната работа по дисертационната теза, но и почти десетилетие преди това. Проучването и прякото участие в индианистките организации се допълва от пребиваване и изследване сред коренни индианци в Северна Америка. Включеното наблюдение на докторанта се поставя, разбира се, на качествено нова основа, когато обектът му на личен интерес се превръща в научен такъв. Допълнителното проучване, проведено с помощта на онлайн етнографски методи в годините на пандемия от Ковид-19, разширяват основата на изследването. Дългата времева рамка, в която докторантът сам е участник в подобни възстановки, както и организатор и председател на Българското индианско общество „Орловия кръг“ дава възможност за рефлексивен поглед към обекта на изследването и съпоставителен анализ на отделните етапи на развитието му. Всичко това прави познанието на докторант Кюмюрджиев по отношение на изследваните групи и културата на общностите, която те възстановяват, изключително дълбоко. Личната ангажираност и емоционална обвързаност на докторанта с обекта на изследване, противно на очакванията, не нарушава научната страна на текста, а напротив – допринася за дълбочината на анализа и цялостния обхват на проучването. Успоредно с това докторантът показва отлично познаване на литературата по темата на изследването и умело борави с нея за един цялостен сравнителен анализ, съчетаващ личния му поглед с този на други изследователи. Всичко това допринася дисертацията да изгради една цялостна рефлексивна картина на индианистките общества в Европа, в която е налице необходимата изследователска дистанция и в която личният интерес и зрелостта на опита са само плюсове в цялостната визия на текста. Прави впечатление изследователската етика на докторанта, който започва изследването си върху инданистките организации в Европа, когато самият той има вече дългогодишен опит като техен член и участник. Обстоятелство, което прави изключително трудно поставянето на отношенията между него изследваните групи на качествено нова основа, в която се въвежда вече известна йерархия, наложена от позицията изследовател-изследван.

Първа глава очертава рамката на изследването. Тя разглежда историческите възстановки в цялост, като очертава разликите между тях, целите, задачите им, не на последно място причините за тяхното възникване, които обикновено се коренят в специфичните процеси в конкретно общество, свързани с изживяването на някаква историческа или въобразена/ изобретена идентичност. Обръща се внимание на предпочитанията към определени епохи в зависимост от конкретните обстоятелства. Авторът много внимателно прокарва границата между възстановките, обект на неговата работа, и добилите популярност напоследък ролеви игри (LARP) и косплей, като очертава разликите между тях, като по този начин ясно отграничава обекта на своето изследване. Особен акцент в тази глава представлява историческият развой на индианистките организации, начина, по който те се развиват в световен мащаб, за да придобият днешния си вид.

Втора глава проследява зараждането на интереса към индианците сред европейците. Дисертантът проследява промяната на отношението на завоевателите към коренните жители на Северна и Южна Америка, през представата за т.нар. *благороден дивак,* ролята на изложбите на Дж. Катлин и пътуващото шоу на Бъфало Бил в този процес. Проследява се и засилването на интереса към коренното население на Америка с настъпването на ХХ в. и пренасянето на отношението към индианците на нова основа – в тях вече се търсят особени, изгубени за европейците качества. Особен интерес представлява обстоятелството, че в целия този процес на зараждане и лавинообразно развитие на европейския интерес към индианците, си изключва усещането за вина за завладяването и лишаването им от естествените им обиталища и поминъци. Ясно е проследен процесът на популяризиране и впоследствие изучаване на индианската култура и опита за нейното съхраняване от страна на европейците. В главата се разглежда и ролята на художествената литература и филмографията за бума на интерес към културата на северноамериканските индианци, като е отчетено обстоятелството, че индианската култура (или поне това, което се представя от нея), пасва на социалистическата идеология, доминираща в Източна Европа след края на Втората световна война. Авторът много ясно показва и настъпилия прелом в интереса на европейците към индианците, свързан с отлив от популярната индианска литература и опита тя да бъде опозната и представена колкото може по-достоверно. След 1970-те години на ХХ в. все повече европейци се отправят към Северна Америка, за да се срещнат с културата на индианците на живо.

Трета глава проследява развитието на индианските организации в Европа. Докторантът разглежда възникването им още в края на ХІХ в. и постепенното им разпространение в цяла Германия в началото на ХХ в. Почти лавинообразно тази тенденция завладява цяла Европа. Ролята на Пътуващото шоу на Бъфало Бил в този процес е отразена от докторанта. Втората световна война прекъсва живота на тези организации, но след нейния край те се възстановяват, първоначално в Западна Европа, но впоследствие и в тези от Източна, където, както авторът подчертава, съществуването на подобни организации и членството в тях се възприема като знак на солидарност с коренните жители на Северна Америка, жертви на американския империализъм (с. 112). Пикът на индианисткото движение в Европа настъпва през 1980-90-те години, като авторът логично обвързва това с процесите в Източна Европа и краха на комунистическите режими. В тази глава ясно се вижда, че инданистките организации в Европа представляват организации от типа на субгруповите общности, които споделят свои правила, принципи и норми на поведение, има изисквания за прием в тях, облекло, умения и т.н.

Четвърта глава проследява зараждането и развитието на българската индианистка организация „Орловият кръг“. Като един от организаторите и основните поддръжници на идеята за нейното съществуване докторантът от позицията на инсайдер анализира възходите и паденията в нейната история. Обвързването на съществуването й с процесите, настъпили в българското общество след падането на комунистическия режим през 1989 г. и смутното десетилетие на 90-те превръща тази част от дисертацията не просто в пресъздаване историята на една организация, а социално-антропологичен прочит на един културен феномен.

Основните изводи, направени в хода на изследването и основаващи се на обширен теренен материал, както и на анализ на наличната по темата литература, са обобщени в заключението.

Предложената за обсъждане дисертация е цялостен завършен и изключително интересен разказ за историята на индианските организации в Европа и в частност България. Написана увлекателно и логично, тя представлява качествено и приносно научно изследване в анализа на групите за възстановки. В същото време тя отразява един процес, който в по-широк план съдържа в себе си приноси към историята на социализма в България, към антропологията на детството, към изследванията на идентичността и др. Всичко това прави текста особено приносен, без да затваря темата за нови изследвания в тази посока.

Дисертацията ни представя докторанта като един завършен и добре подготвен изследовател, с перспектива за нови интересни етнологични изследвания в областта на традиционните култури и техните трансформации в условията на съвременното общество. Доказателство за това са публикациите на автора по темата на дисертационното изследване – общо 6 на брой. Авторефератът отговаря на съдържанието на дисертацията. Не се открива плагиатство и некоректно цитиране. Дисертацията е приносно изследване в областта на процесите на пресъздаване на историческо минало (свое и чуждо).

Процедурата съответства на Закона за развитието на академичния състав в Република България, Правилника за неговото приложение, както и на вътрешния Правилник за условията и реда за придобиване на научни степени и за заемане на академични длъжности в СУ „Св. Климент Охридски“. Ето защо, изразявайки категоричното си положително становище, предлагам на уважаемото Научно жури да присъди образователната и научна степен „Доктор“ на Любомир Георгиев Кюмюрджиев за дисертационното изследване на тема „*Индианските“* *организации в Европа (етнографско изследване върху групи за културно-исторически възстановки)*” и ще гласувам положително за това.

14. 08. 2023 г. Подпис:

Гр. София доц. д-р В. Коцева